DECRETO 49/2007, do 15 de marzo, polo que se acorda a prórroga da cesión de uso da parcela de terreo onde se sitúa o Instituto de Bacharelato Mixto de Ortigueira (A Coruña), a favor da entidade Asociación Pro Minusválidos del Ortegal (Aspromor).
CONSELLERÍA DE ECONOMÍA E FACENDA — III. OUTRAS DISPOSICIÓNS — 28/03/2007

Mediante Decreto 207/1997, do 24 de xullo (DOG nº 152, do 8 de agosto), acordouse a cesión do uso, a título gratuíto, dunha parcela de terreo de 5.750 m do predio onde esta situado o Instituto de Bacharelato Mixto de Ortigueira (A Coruña) a favor da Asociación Pro Minusválidos del Ortegal (Aspromor).
A cesión de uso outorgouse por un período de dez anos, prorrogables por períodos sucesivos da mesma duración, se así o acordase expresamente o Consello da Xunta, por proposta da Consellería de Economía e Facenda, logo da petición do cesionario con anterioridade ao vencemento do período anterior, quedando excluída a tácita recondución.
Con data 16 de xaneiro de 2007 Fernando Nieto Cortijo (asinante da escritura pública de constitución da cesión), solicitou en representación de Aspromor, a prórroga por outros dez anos da cesión de uso, presentando a documentación xustificativa do cumprimento das condicións impostas no Decreto 207/1997, na cal se inclúe plano das actuais instalacións e reportaxe fotográfica.
A Secretaría Xeral e do Patrimonio tramitou o correspondente expediente de prórroga de conformidade co disposto nos artigos 30 da Lei 3/1985, do 12 de abril, do patrimonio da Comunidade Autónoma de Galicia e 83 e 84 do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda e logo de deliberación do Consello da Xunta de Galicia, na súa reunión do día quince de marzo de dous mil sete,
DISPOÑO:
Artigo 1º
Acórdase a prórroga da cesión, a título gratuíto, a favor da Asociación Pro Minusválidos del Ortegal (Aspromor), do uso dunha parcela de 5.750 m aproximadamente de extensión superficial, que forma parte do terreo ocupado polo Instituto de Bacharelato Mixto de Ortigueira (A Coruña), e que ten
os seguintes lindes: norte, rúa nº 1; sur, paseo de Barro Soto; leste, resto do terreo do Instituto e oeste, terreos do concello e cuartel da Garda Civil. Inscrita no Rexistro da Propiedade de Ortigueira, no tomo 221, libro 132, folio 2, predio 14.984, inscrición 3ª.
Artigo 2º
A cesión de uso queda sometida ás seguintes cláusulas:
a) A prórroga de cesión de uso outórgase por un período de dez anos, contados desde a finalización do período anterior, prorrogables por outros períodos sucesivos da mesma duración, se así o acordase expresamente o Consello da Xunta, por proposta da Consellería de Economía e Facenda e logo de petición do cesionario con anterioridade ao vencemento do período anterior, quedando excluída a tácita recondución.
b) O fin da cesión será a continuidade da actividade que desenvolve a asociación no centro ocupacional, comprometéndose a permitir o uso do taller de tecnoloxía do centro ocupacional por parte do Instituto de Bacharelato Mixto de Ortigueira.
c) Se o dereito cedido non se aplicase ao fin sinalado dentro do prazo de dous anos contados desde o inicio do período de prórroga, deixase de estalo con posterioridade, ou se incumprisen calquera das outras cláusulas, considerarase resolta a cesión e o dereito reverterá á Administración da Comunidade Autónoma de Galicia, de conformidade co disposto no artigo 87 do regulamento da Lei 3/1985, do 12 de abril, do patrimonio da Comunidade Autónoma galega.
d) As obras de adaptación, reparación e mellora do inmoble, que serán por conta da entidade cesionaria, requirirán a presentación do proxecto e a súa aprobación pola Secretaría Xeral e do Patrimonio da Consellería de Economía e Facenda. Serán igualmente de conta da cesionaria os gastos de conservación, mantemento e servizos do inmoble. En todo caso, as expensas investidas quedarán en beneficio do inmoble e, en ningún caso, poderán ser reembolsados pola Comunidade Autónoma de Galicia, propietaria do inmoble.
e) A Asociación Pro Minusválidos del Ortegal subscribirá unha póliza, da cal será beneficiaria a Comunidade Autónoma de Galicia, que cubra os danos da parte do inmoble do que se cede o uso, así como a responsabilidade civil por posibles danos a terceiros.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a termo todos os trámites necesarios para a efectividade deste decreto.
Santiago de Compostela, quince de marzo de dous mil sete.
Emilio Pérez Touriño
Presidente
José Ramón Fernández Antonio
Conselleiro de Economía e Facenda